PRIJEDLOG

Temeljem odredbe članka 39. Zakona o pomorskom dobru i morskim lukama („Narodne novine“ br. 83/23) i odredbe 45. Statuta Općine Janjina («Službeni glasnik Dubrovačko-neretvanske županije, br. 6/13., 11/18., 7/20. i 4/21.), Općinski načelnik Općine Janjina donosi

**PLAN UPRAVLJANJA POMORSKIM DOBROM NA**

**PODRUČJU OPĆINE JANJINA ZA RAZDOBLJE 2025. – 2029. GODINE**

I. TEMELJNE ODREDBE

Članak 1.

Plan upravljanja pomorskim dobrom na području Općine Janjina za razdoblje 2025. – 2029. godine (dalje u tekstu: Plan upravljanja pomorskim dobrom) uređuje poslove redovnog upravljanja pomorskim dobrom na području Općine Janjina za propisano razdoblje.

Jedinica lokalne samouprave redovito upravlja pomorskim dobrom na njezinom području i održava ga u općoj upotrebi sukladno Planu upravljanja pomorskim dobrom.

Članak 2.

Sukladno čl. 37. st. 1. Zakona o pomorskom dobru i morskim lukama (Narodne novine, br. 83/23.) (dalje u tekstu: Zakon) poslovi redovnog upravljanja pomorskim dobrom uključuju:

* redovno održavanje i unaprjeđivanje pomorskog dobra u općoj uporabi,
* brigu o zaštiti i osiguravanju opće upotrebe pomorskog dobra,
* gradnju građevina i izvođenje zahvata u prostoru pomorskog dobra koji se prema posebnim propisima kojima se uređuje građenje ne smatraju građenjem, a ostaju u općoj uporabi,
* nadzor nad pomorskim dobrom u općoj uporabi,
* davanje dozvola na pomorskom dobru,
* unos podataka o dozvolama na pomorskom dobru u Jedinstvenu nacionalnu bazu podataka pomorskog dobra Republike Hrvatske,
* nadzor nad ovlaštenicima dozvola na pomorskom dobru radi osiguranja da pomorsko dobro koriste u opsegu i granicama utvrđenim u dozvoli na pomorskom dobru te održavanje reda na pomorskom dobru u općoj upotrebi.

Općina Janjina:

* redovno upravlja pomorskim dobrom i održava ga u općoj upotrebi sukladno Planu upravljanja pomorskim dobrom
* smije graditi isključivo građevine i izvoditi zahvate u prostoru pomorskog dobra koji se prema posebnim propisima kojima se uređuje građenje ne smatraju građenjem, koje trajno služe općoj upotrebi (potporni i zaštitni zidovi, šetnice, odmorišta, održavanje, rekonstrukcija ili uklanjanje postojećih građevina i sl.) izvan područja danog u koncesiju i lučkog područja luke otvorene za javni promet, sve u skladu s uredbom iz članka 14. stavka 4. točke 11. Zakona i posebnim propisima kojima se uređuje prostor, gradnja i zaštita prirode
* dužna je štititi pravo na opću upotrebu pomorskog dobra te je dužna poduzeti sve radnje radi sprječavanja nezakonitog postupanja, samovlasnog zauzeća, devastacije pomorskog dobra i nezakonitog nasipavanja.
* sanira potporne zidove i pristane oštećene ili urušene uslijed dotrajalosti ili vremenskih neprilika.

Prioritet pri realizaciji aktivnosti na pomorskom dobru je redovno održavanje pomorskog dobra kroz popravak oštećenih kabina, tuševa i sl., zaštita pomorskog dobra u smislu ostvarenja prava na opću uporabu, sprječavanje nezakonitog postupanja i uklanjanje nezakonito izgrađenih građevina te unaprjeđenje pomorskog dobra u općoj upotrebi.

Članak 3.

Sve fizičke i pravne osobe koje koriste pomorsko dobro, građevine i druge objekte na pomorskom dobru koji su trajno povezani s pomorskim dobrom moraju iste koristiti na način da ne isključuju niti ograničuju opću upotrebu pomorskog dobra, odnosno, moraju omogućiti da svatko ima pravo služiti se pomorskim dobrom sukladno njegovoj prirodi i namjeni.

II. PLAN REDOVNOG UPRAVLJANJA POMORSKIM DOBROM

Komunalno održavanje i uređivanje

Članak 4.

Utvrđuje se obveza Vlastitog pogona Općine Janjina da za vrijeme trajanja turističke sezone redovno vrši sakupljanje i odvoz smeća sa područja gradskih plaža i dijela obale koja nisu u režimu koncesije, a zimi povremeno čišćenje i odvoz krupnog otpada.

Dio obale, odnosno pomorskog dobra za koji se izdala dozvola, održava i čisti ovlaštenik dozvole na pomorskom dobru.

Utvrđuje se obveza Vlastitog pogona Općine Janjina za nabavu, postavljanje i održavanje sanitarnih čvorova i inox stepenica za ulazak u more te javnih tuševa i kabina za presvlačenje te ostale opreme.

Članak 5.

Utvrđuje se obveza Vlastitog pogona Općine Janjina da osigura urednost plaža strojnim i ručnim poravnanjem i uređenjem podloga na istima, koje se naruše uslijed nepovoljnog djelovanja morskih struja.

U ovom planiranom razdoblju planira se uređenje i poravnanje plaža na sljedećim lokacijama:

* Dranče: plaže od Zaglavka do Žuljane,
* Drače: plaža Podgrad, Bratkovice I, Bratkovice, Malo Drače, Mali muo, Centar Drača, Veliki Muo, Zapoje,
* Sreser: Bililo i Rat
* Osobjava: Vala, Sv. Ivan i Mihajlovica.

Utvrđuje se obveza Vlastitog pogona Općine Janjina da prema potrebi osigura sanaciju oštećenih i razrušenih zidova i molova (pristana), a uzrokovano izvanrednim vremenskim okolnostima.

U ovom planiranom razdoblju planira se sanacija oštećenih zidova i molova na sljedećim lokacijama:

* Drače: Podgrad-plaža Malo Drače, Veliki mul - Zapoje.
* Sreser: Pristani u centru mjesta (na Babi).
* Osobjava: Vala.

Članak 6.

Red na pomorskom dobru, u smislu cjelovitog sustava mjera i radnji kojima se osigurava zaštita i održavanje pomorskog dobra u općoj uporabi, propisan je Odlukom o redu na pomorskom dobru, a ovlašteni službenik (pomorski redar) Jedinstvenog upravnog odjela imaju ovlasti obavljanja nadzora nad provedbom odluke o redu na pomorskom dobru i obavljanja drugih poslova određenim odlukom o redu na pomorskom dobru.

Članak 7.

Jedinstveni upravni odjel, ovlašteni službenik pomorski redar vršit će kontrolu poštivanja opsega i granica korištenja pomorskog dobra utvrđenim u rješenju o davanju dozvole na pomorskom dobru. Ukoliko se utvrdi da se pomorsko dobro koristi izvan opsega i uvjeta utvrđenih u dozvoli na pomorskom dobru i/ili da ovlaštenih dozvole na pomorskom dobru ograničava opću upotrebu, izvršno tijelo jedinice lokalne samouprave će donijeti rješenje o ukidanju dozvole na pomorskom dobru, sve sukladno čl. 72. st. 6. Zakona.

Članak 8.

Ovlaštenik dozvole na pomorskom dobru dužan je uvažiti opći javni interes i značaj pomorskog dobra, propise o sigurnosti plovidbe, zaštiti okoliša i reda na pomorskom dobru.

III. SREDSTVA ZA REDOVNO UPRAVLJANJE POMORSKIM DOBROM

Članak 9.

Sredstva za redovno upravljanje pomorskim dobrom osiguravaju se u proračunu Općine Janjina, od prihoda na osnovi naknada za koncesije i za posebnu upotrebu izvan luka otvorenih za javni promet i za luke posebne namjene te od naknada za dozvole na pomorskom dobru.

Prilikom donošenja Proračuna Općine Janjina za nadolazeću godinu, izmijenit će se i dopuniti relevantne odredbe III. Glave Plana upravljanja pomorskim dobrom.

Članak 10.

|  |  |  |
| --- | --- | --- |
| R. BR. | VRSTA RASHODA | Godišnji iznos (eur) |
| 1. | Uklanjanje nezakonito izgrađenih građevina i zahvata u prostoru koji se prema propisima kojima se uređuje građenje ne smatraju građenjem | 2.000,00 |
| 2. | Postavljanje, održavanje i uklanjanje inox stepeništa za ulaz u more, kabina za presvlačenje i tuševa | 5.000,00 |
| 3. | Uređenje i poravnanje plaža | 6.000,00 |
| 4. | Održavanje i sanacija obale, naselje Drače | 15.000,00 |
| 5. | Održavanje i sanacija obale, naselje Sreser | 55.000,00 |
| 6. | Održavanje i sanacija obale, naselje Osobjava | 10.000,00 |

IV. PLAN GRADNJE NA POMORSKOM DOBRU

Plan gradnje na pomorskom dobru uključuje isključivo gradnju građevina koje ostaju u općoj upotrebi.

1. Uređenje obalne šetnice na Draču na čest. zem. 6016 i 6031 k. o. Janjina, a sukladno Građevinskoj dozvoli KLASA: UP/I-361-03/20-01/000380, URBROJ: 2117/1-23/5-6-21-0019, od 28. 01. 2021.

Iznos investicije; 1.800.000,00 EUR.

1. Sanacija pokosa na pomorskom dobru uz državnu cestu D414, od ulaza u naselje Drače do Malog mula.

Iznos investicije; 80.000,00 EUR

1. Postavljanje dječjih sprava za igru i outdoor sprava za fitnes na plaži Bililo u Sreseru, čz 1345/1 k. o Sreser i na plaži Drače č. z 670/24 i 6036 k. o Janjina.

Iznos investicije; 25.000,00 EUR

U slučaju manjeg oštećenja pomorskog dobra uslijed nevremena ili onečišćenja obale naplavnim otpadom Općina Janjina će financirati popravak ili čišćenje iste. Obalu treba vratiti u prvobitno stanje, odnosno popraviti istim materijalom od kojega je izgrađena.

V. PLAN UKLANJANJA NEZAKONITIH NASIPA

Ukoliko se utvrdi postojanje nezakonitih nasipa na pomorskom dobru, a počinitelj se ne može utvrditi, Općina Janjina će ukloniti iste u okviru redovnog upravljanja pomorskim dobrom, na temelju Rješenje inspektora pomorskog dobra.

VI. PLAN UKLANJANJA MOLOVA, GATOVA, SUNČALIŠTA, ISTEZALIŠTA, LUKOBRANA, RIVA I DRUGIH GRAĐEVINA KAO I GRAĐEVINA U LUKAMA I DRUGIH SAMOSTALNIH INFRASTRUKTURNIH GRAĐEVINA KOJE NISU VIDLJIVE NA DOF-u 5/2011.

Ukoliko se utvrdi nezakonito izgrađeni molova, gatova, sunčališta, istezališta, lukobrana, riva i drugih građevina kao i građevina u lukama i drugih samostalnih infrastrukturnih građevina koje nisu vidljive na DOF-u 5/2011., a graditelj, odnosno investitor gradnje se ne može utvrditi Općina Janjina će ukloniti iste, u okviru redovnog upravljanja pomorskim dobrom na temelju rješenja pomorskog dobra.

VII. PLAN OZELENJAVANJA OKOLIŠA INFRASTRUKTURNIH OBJEKATA GDJE JE TO MOGUĆE

Ne planira se ozelenjavanje okoliša infrastrukturnih objekata, osim nabrojenih ovim planom.

VIII. PLAN UKLANJANJA NEZAKONITIH SIDRENIH BLOKOVA, LANACA, KONOPA I PLUTAČA ZA PRIVEZ BRODOVA

Ukoliko se utvrdi postojanje nezakonito postavljenih sidrenih blokova, lanaca, konopa i plutača za privez brodova a počinitelj se ne može utvrditi Općina Janjina će ukloniti iste, u okviru redovnog upravljanja pomorskim dobrom na temelju rješenja pomorskog dobra.

IX. DOHRANJIVANJE PLAŽA

U razdoblju od 2025. do 2029. godine ne planira se dohranjivanje plaža na području Općine Janjina već isključivo INSITU zahvati vraćanja u prvobitno stanje u svrhu očuvanja prosječne godišnje pozicije obalne crte.

X. POPIS DJELATNOSTI NA POMORSKOM DOBRU

Članak 11.

Djelatnosti koje se mogu obavljati na pomorskom dobru na području Općine Janjina su:

1. Ugostiteljstvo i trgovina
2. Iznajmljivanje sredstava
3. Komercijalno- rekreacijski sadržaji

XI. MIKROLOKACIJE

Članak 12.

Mikrolokacije na kojima je ovim Planom upravljanja pomorskim dobrom predviđeno obavljanje djelatnosti su:

1. Djelatnost na pomorskom dobru- ugostiteljstvo i trgovina
2. Djelatnost na pomorskom dobru- iznajmljivanje sredstava
3. Djelatnost na pomorskom dobru- komercijalno- rekreacijski sadržaji

Kartografski prikaz mikrolokacija nalazi se na kraju Plana i čini sastavni dio plana.

1. DRAČE: na plažama od Zaglavka do Žuljane se ne planira obavljanje djelatnosti iz st. 1. ovog članka.
2. DRAČE:

|  |  |  |  |
| --- | --- | --- | --- |
| PODGRAD | | | |
| OZNAKA | DJELATNOST/SREDSTVO | ŠIFRA | KOLIČINA/POVRŠINA |
| 1. | Sandoline, pedaline, kajaci, SUP-ovi i sl. | DSP | 5 kom |
| Suncobrani i ležaljke | S+L | 10 kom |

|  |  |  |  |
| --- | --- | --- | --- |
| BRATKOVICE I | | | |
| OZNAKA | DJELATNOST/SREDSTVO | ŠIFRA | KOLIČINA/POVRŠINA |
| 2. | Sandoline, pedaline, kajaci, SUP-ovi i sl. | DSP | 5 kom |
| Suncobrani i ležaljke | S+L | 20 kom |

|  |  |  |  |
| --- | --- | --- | --- |
| BRATKOVICE | | | |
| OZNAKA | DJELATNOST/SREDSTVO | ŠIFRA | KOLIČINA/POVRŠINA |
| 3. | Montažni objekt do 15 m2 | MO | 1 kom |
| Ugostiteljska terasa | UT | do 30 m2 |
| Sandoline, pedaline, kajaci, SUP-ovi i sl. | DSP | 20 kom |
| Suncobrani i ležaljke | S+L | 30 kom |

|  |  |  |  |
| --- | --- | --- | --- |
| MALO DRAČE (čest. zem. 670/25 i 670/24, obje k. o. Janjina) | | | |
| OZNAKA | DJELATNOST/SREDSTVO | ŠIFRA | KOLIČINA/POVRŠINA |
| 4. | Montažni objekt do 15 m2 | MO | 1 kom |
| Ugostiteljska terasa | UT | do 30 m2 |
| Sandoline, pedaline, kajaci, SUP-ovi i sl. | DSP | 10 kom |
| Suncobrani i ležaljke | S+L | 20 kom |

|  |  |  |  |
| --- | --- | --- | --- |
| DRAČE (Mali muo-Veliki muo) | | | |
| OZNAKA | DJELATNOST/SREDSTVO | ŠIFRA | KOLIČINA/POVRŠINA |
| 5. | Brodice na motorni pogon | BMP | 3 kom |

|  |  |  |  |
| --- | --- | --- | --- |
| DRAČE - ZAPOJE | | | |
| OZNAKA | DJELATNOST/SREDSTVO | ŠIFRA | KOLIČINA/POVRŠINA |
| 6. | Sandoline, pedaline, kajaci, SUP-ovi i sl. | DSP | 1. kom |

1. SRESER (BILILO - MUO, čest. zem. 1345/1 i 1222/1, obje k. o. Sreser)

|  |  |  |  |
| --- | --- | --- | --- |
| SRESER - BILILO do plaže ispod crkve | | | |
| OZNAKA | DJELATNOST/SREDSTVO | ŠIFRA | KOLIČINA/POVRŠINA |
| 7. | Montažni objekt do 15 m2 | MO | 1 kom |
| Ugostiteljska terasa | UT | Do 35 m2 |
| Sandoline, pedaline, kajaci, SUP-ovi i sl. | DSP | Do 20 kom |
| Suncobrani i ležaljke | S+L | DO 70 kom |
| Baldahin i stol za masažu | UMT | 1 kom |

|  |  |  |  |
| --- | --- | --- | --- |
| SRESER - MUO (1024 i 1023, obje k. o. Sreser) | | | |
| OZNAKA | DJELATNOST/SREDSTVO | ŠIFRA | KOLIČINA/POVRŠINA |
| 8. | Brodice na motorni pogon | BMP | Do 3 kom |

|  |  |  |  |
| --- | --- | --- | --- |
| SRESER-RAT (od nasuprot kuće Grbić do kuće Vištica) | | | |
| OZNAKA | DJELATNOST/SREDSTVO | ŠIFRA | KOLIČINA/POVRŠINA |
| 9. | Suncobrani i ležaljke | S+L | DO 50 kom |

1. OSOBJAVA

|  |  |  |  |
| --- | --- | --- | --- |
| OSOBJAVA-VALA, (SVETI IVAN – MIHAJLOVICA) | | | |
| OZNAKA | DJELATNOST/SREDSTVO | ŠIFRA | KOLIČINA/POVRŠINA |
| 10. | Montažni objekt do 15 m2 |  | 1 |
| Ugostiteljska terasa |  | Do 20 m2 |
| Kajaci, SUP-ovi i sl. |  | Do 5 kom |
| Brodice na motorni pogon |  | Do 2 kom |
| Suncobrani i ležaljke |  | Do 20 kom |

XII. DODJELA DOZVOLA NA POMORSKOM DOBRU

Članak 13.

Na temelju Plana Općina Janjina će do 1. veljače tekuće godine objaviti javni natječaj za dodjelu dozvola na pomorskom dobru u Službenom glasniku Dubrovačko-neretvanske županije, na oglasnim pločama, na službenim mrežnim stranicama Općine Janjina i dnevnom tisku.

Na temelju zaprimljenih ponuda na javnom natječaju, na temelju odluke Općinskog vijeća Općine Janjina, rješenje o davanju dozvole na pomorskom dobru najpovoljnijem ponuditelju donosi Općinski načelnik.

Članak 14.

Dozvole na pomorskom dobru daju se na rok od tri (3) godine, a iznimno se na zahtjev mogu dati na rok od dvadeset (20) dana za obavljanje privremene ili prigodne djelatnosti samo jednom u kalendarskoj godini (kulturne, komercijalne, sportske priredbe, snimanje komercijalnog programa i sl.), uz mogućnost ograničenja opće upotrebe u smislu ograničavanja i naplate ulaska.

Dozvola na pomorskom dobru može se dati gospodarskom subjektu koji je registriran za obavljanje gospodarske djelatnosti za koju je podnio ponudu na javnom natječaju.

Dozvola na pomorskom dobru se može dati samo za obavljanje djelatnosti i korištenje pomorskog dobra manjeg značaja.

Dozvola na pomorskom dobru ne može se dati ponuditelju koji je koristio pomorsko dobro bez valjanje pravne osnove i/ili uzrokovao štetu na pomorskom dobru.

Članak 16.

Povjerenstvo za dodjelu dozvola na pomorskom dobru, kojeg imenuje Općinski načelnik (u daljnjem tekstu (Povjerenstvo) obavlja sljedeće poslove:

1. Provodi javni natječaj za dodjelu dozvola na pomorskom dobru
2. Predlaže Općinskom vijeću Općine Janjina donošenje odluka o dodjeli dozvola na pomorskom dobru,
3. Obavlja i druge poslove u vezi sa dodjelom dozvola na pomorskom dobru.

Povjerenstvo se sastoji od pet (5) članova iz radove vijećnika Općinskog vijeća Općine Janjina i službenika Jedinstvenog upravnog odjela.

Povjerenstvo donosi odluke većinom glasova svih članova.

Stručno-administrativne poslove za rad Povjerenstva obavlja Jedinstveni upravni odjel.

Članak 15.

Javni natječaj sadrži:

1. oznaku mikrolokacije, djelatnost za koju se izdaje, sredstvo, način obavljanja djelatnosti, opseg pomorskog na kojem se djelatnost smije izvršavati, razdoblje na koje se dodjeljuje dozvola na pomorskom dobru,
2. visinu minimalne naknade za dodjelu dozvole,
3. vrijeme i mjesto javnog otvaranja ponuda,
4. iznos jamčevine koju treba položiti svaki ponuditelj u iznosu od 20% visine minimalne (početne) naknade, kao i podatke o računu u korist kojeg se uplaćuje jamčevina,
5. rok za podnošenje onuda na natječaj,
6. odredbu da se dozvola na pomorskom dobru ne može dati ponuditelju koji je koristio pomorsko dobro bez valjane pravne osnove i/ili uzrokovao štetu na pomorskom dobru, kao i ponuditelju koji ima dug prema Općini.

Članak 16.

Ponuda mora sadržavati:

1. osnovne podatke o ponuditelju (ime i prezime, adresa, OIB za fizičku osobu, odnosno naziv, sjedište, OIB za pravne osobe, telefon, e-adresa te drugi kontakt podaci, naziv banke i broj računa ponuditelja za povrat jamčevine u slučaju njezinog neprihvaćanja,
2. presliku i skicu područja (mikrolokacije) s površinom na koju se odnosi ponuda kao i rok na koji se traži,
3. ponuđeni iznos naknade za korištenje,
4. dokaz o registraciji djelatnosti za koju traži davanje koncesijskog odobrenja (izvod iz sudskog registra trgovačkog suda, obrtnicu, izvod iz registra udruga ili odobrenje nadležnog tijela za obavljanje djelatnosti),
5. dokaz o vlasništvu sredstava s kojima obavlja djelatnost na pomorskom dobru,
6. dokaz o pravnoj osnovi korištenja sredstva koja nisu u vlasništvu podnositelja zahtjeva,
7. dokaz o sposobnosti brodice/broda za plovidbu u slučajevima kada se koncesijsko odobrenje traži za obavljanje brodicom/brodom,
8. potvrda Jedinstvenog upravnog odjela o nepostojanju dugovanja,
9. dokaz o plaćenoj jamčevini.

Članak 17.

Uz ispunjenje ostalih uvjeta iz natječaja, najpovoljniji je ponuditelj koji ponudi najpovoljniju ponudu po kriteriju visine ponuđene naknade iznad početnog iznosa naknade.

Zakašnjele i nepotpune ponude se neće razmatrati.

U slučaju odustajanja prvog najboljeg ponuditelja, on gubi pravo na povrat jamčevine, a najboljim ponuditeljem smatra se sljedeći ponuditelj koji je ponudio najvišu cijenu.

U slučaju da istu najviši iznos naknade ponude dva ili više ponuditelja, pristupit će se usmenom javnom nadmetanju.

Protiv rješenja Općinskog načelnika o davanju dozvole na pomorskom dobru može se izjaviti žalba Ministarstvu u čijem su djelokrugu poslovi pomorstva.

Članak 18.

Ovlaštenik dozvole na pomorskom dobru nema pravo sklapati ugovore s trećim osobama na temelju kojih bi treće osobe obavljale djelatnost ili dio djelatnosti iz dozvole, niti ga davatelj dozvole može na to ovlastiti.

Zabrana iz st. 1. ovog članka ne odnosi se na najam, posudbu ili sl. samih sredstava kojima se obavlja djelatnost iz dozvole na pomorskom dobru.

Članak 19.

Korisnik odobrenja dužan se pridržavati svih propisa o sigurnosti plovidbe, zaštite okoliša, reda na pomorskom dobru te svakako uvažavajući značaj pomorsko dobra kao općeg dobra od interesa za Republiku Hrvatsku.

Članak 20.

Općina Janjina dužna se brinuti o tome da se pomorsko dobro koristi u opsegu i granicama utvrđenim u dozvoli na pomorskom dobru.

Općina Janjina dužna je osigurati da ovlaštenik dozvole na pomorskom dobru ne ograničava opću upotrebu pomorskog dobra.

Ako utvrdi da se pomorsko dobro koristi izvan opsega i uvjeta utvrđenih u dozvoli na pomorskom dobru i/ili da ovlaštenik dozvole na pomorskom dobru ograničava opću upotrebu Općina Janjina je dužna donijeti rješenje o ukidanju dozvole na pomorskom dobru.

Članak 21.

Red na pomorskom dobru pripisuje se Odlukom o redu na pomorskom dobru Općine Janjina, a poslove nadzora obavljaju pomorski redari.

Nadzor nad izvršenjem obveza preuzetih dozvolom na pomorskom dobru provodi Općina Janjina i inspektor pomorskog dobra.

Članak 22.

Pomorski redar Općine Janjina u ime Općine Janjina i povjerenstva za dodjelu dozvola na pomorskom dobru nadležan je da:

1. terenski nadzire i kontrolira poštivanje pravila ponašanja na pomorskom dobru u predmetu izdanih dozvola,
2. izvještava Povjerenstvo u slučaju korištenja pomorskog dobra protivno dozvoli te izvještava nadležne ustanove u slučaju bespravnih radova na pomorskom dobru te oštećenja na objektima pomorskog dobra,
3. sve uočene nepravilnosti prijavi Lučkoj upravi Dubrovačko-neretvanske županije i nadležnoj službi za provođenje inspekcijskog nadzora nad pomorskim dobrom te o tome obavijestiti Vijeće za dodjelu koncesijskih odobrenja Općine Janjina

Članak 23.

Sukladno članku 72. stavku 7. Zakona o pomorskom dobru i morskim lukama (Narodne novine, 83/23.) Vlada Republike Hrvatske će Uredbom propisati vrste djelatnosti, visinu minimalne naknade, način pripreme i provedbe natječaja te ocjenjivanja ponuda. Do stupanja na snagu podzakonskog propisa iz prethodnog stavka, primjenjivat će se odredbe Uredbe o postupku davanja koncesijskog odobrenja na pomorskom dobru (Narodne novine, br. 36/04., 63/08., 133/13. i 63/14.) glede visine minimalne naknade i vrsta djelatnosti.

XIII. ZAVRŠNE ODREDBE

Članak 24.

Predmetni Plan upravljanja pomorskim dobrom na području Općine Janjina, sukladno čl. 39. st. 4. Zakona, dostavlja se nadležnom tijelu Dubrovačko-neretvanske županije i nadležnoj lučkoj kapetaniji radi dobivanja suglasnosti.

Po dobivenim suglasnostima, Plan upravljanja pomorskim dobrom na području Općine Janjina objavit će se u Službenom glasniku dubrovačko-neretvanske županije, internetskoj stranici Općine Janjina i oglasnim pločama Općine Janjina.

Članak 25.

Plan upravljanja pomorskim dobrom stupa na snagu osmog dana od dana objave u Službenom glasniku Dubrovačko-neretvanske županije.

KLASA: 024-03/24-02/10

Urbroj: 2117/06-02-25-03

U Janjini, 22. 7. 2025.


Općinski načelnik:

Vlatko Mratović





****

****

****

****

****

****

****